SENAJ วิ่งเฉียด 4% ลุ้นยอดขายปี 65 เข้าเป้า 2.4 พันลบ. หลังเปิดโครงการใหม่ต่อเนื่อง
SENAJ วิ่งเฉียด 4% ราคาแตะ 1.11 บ. จับตาครึ่งหลังปี 65 เติบโตดีกว่าครึ่งปีแรก ลุ้นยอดขายปี 65 เข้าเป้า 2.4 พันลบ. หลังเปิดโครงการใหม่ต่อเนื่อง
SENAJ วิ่งเฉียด 4% ราคาแตะ 1.11 บ. ลุ้นยอดขายปี 65 เข้าเป้า 2.4 พันลบ. หลังเปิดโครงการใหม่ต่อเนื่อง
6 ก.ย. 2565

ผู้สื่อข่าวรายงานว่า วันนี้ (6 ก.ย.65) ราคาหุ้น บริษัท เสนา เจ พร็อพเพอร์ตี้ จำกัด (มหาชน) หรือ SENAJ อยู่ที่ระดับ 1.11 บาท บวก 0.04 บาท หรือ 3.74% สูงสุดที่ระดับ 1.12 บาท ต่ำสุดที่ระดับ 1.07 บาท ด้วยมูลค่าการซื้อขาย 105.64 ล้านบาท

ทั้งนี้ นางสาวลัดดาวรรณ ตันศราวิพุธ รักษาการประธานเจ้าหน้าที่การเงิน SENAJ เปิดเผยว่า บริษัทคาดผลประกอบการในช่วงครึ่งปีหลังจะดีกว่าช่วงครึ่งปีแรก โดยได้ปัจจัยหนุนจากการที่ บริษัท เสนาดีเวลลอปเม้นท์ จำกัด (มหาชน) หรือ SENA เข้ามาปรับโครงสร้างต่างๆ ใหม่ทั้งรูปแบบบ้าน รูปแบบโครงการ รวมไปถึงราคาที่เหมาะสมมากขึ้น และ บริหารจัดการต้นทุนได้อย่างเหมาะสม ทั้งด้านต้นทุนการก่อสร้าง และต้นทุนวัสดุก่อสร้าง ซึ่งจะส่งผลให้อัตราการทำกำไรของบริษัทฟื้นตัวขึ้นได้อย่างต่อเนื่อง
สำหรับภาพรวมทั้งปีบริษัทคงเป้ายอดโอนกรรมสิทธิ์ไว้ที่ 1,946 ล้านบาท จากช่วงครึ่งปีแรกที่ผ่านมาทำได้แล้ว 298 ล้านบาท โดยปัจจุบันบริษัทมียอดขายรอโอน (Backlog) ทั้งหมด 437 ล้านบาท ซึ่งจะรับรู้รายได้เกือบทั้งหมดในปีนี้ นอกจากนี้บริษัทยังมีโครงการในสต็อกราว 6,804 ล้านบาท โดยส่วนหนึ่งเป็นโครงการพร้อมโอน 1,961 ล้านบาท ซึ่งจะสามารถทยอยขายและโอนกรรมสิทธ์อย่างต่อเนื่องในช่วงที่เหลือของปีนี้
ด้านยอดขายในปีนี้บริษัทยังคงเป้าหมาย 2,416 ล้านบาท โดยช่วงครึ่งปีแรกมียอดขายแล้ว 637 ล้านบาท และในไตรมาส 3/65 เตรียมเปิดโครงการใหม่อีก 2 โครงการ มูลค่าโครงการรวม 1,475 ล้านบาท แบ่งเป็นโครงการ Sena Kith Petchkasem-Omnoi P1 มูลค่า 700 ล้านบาท และ โครงการ J Ex Bang Yai มูลค่าโครงการ 775 ล้านบาท นอกจากนี้ บริษัทยังคงมองหาพื้นที่ในการพัฒนาโครงการใหม่อย่างต่อเนื่อง ทั้งในทำเลที่มีโครงการของ SENAJ ในปัจจุบัน และการหาทำเลใหม่ๆ เข้ามาเพิ่มเติม